Document ID: 31991R2286

Regolament tal-kummissjoni (KEE) Nru 2286/91
tad-29 ta’ Lulju 1991
li jemenda għat-tielet darba r-Regolament (KEE) Nru 2159/89 li jistabbilixxi r-regoli għall-applikazzjoni ta’ miżuri speċifiċi għal ġewż u ħarrub skond id-dispożizzjonijiet tat-Titolu IIa tar-Regolament tal-Kunsill (KEE) Nru 1035/72
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1035/72 tat-18 ta’ Mejju 1972 dwar l-organizzazzjoni komuni tas-suq tal-frott u ħxejjex [1], kif l-aħħar emendat bir-Regolament (KEE) Nru 1623/91 [2], u b’mod partikolari l-Artikolu 14 g tiegħu,
Wara li kkunsidrat ir-Regolamenet tal-Kunsill (KEE) Nru 2145/91 tal-15 ta’ Lulju 1991 li jemenda r-Regolament (KEE) Nru 790/89 rigward l-ammont massimu ta’ għajnuna għat-titjib fil-kwalità u t-tqegħid fis-suq fil-qasam tal-ġewż u tal-ħarrub [3], u b’mod partikolari l-Artikolu 2 tiegħu,
Billi r-Regolament tal-Kunsill (KEE) Nru 790/89 tal-20 ta’ Marzu 1989 li jistabbilixxi l-livell ta’ għajnuna fissa addizzjonali għall-formazzjoni ta’ orginizzazzjonijiet ta’ produtturi u l-ammont massimu applikat għat-titjib fil-kwalità u t-tqegħid fis-suq fil-qasam tat-tkabbir tal-ġewż - u ħarrub - [4], kif emendat bir-Regolament (KEE) Nru 2145/91, stabbilixxa, għall-finijiet li jkunu iddeterminati l-kontribuzzjonijiet ta’ Stat Membru, l-ammonti massimi għal kull ettaru li jiddiferixxu għal (a) qerda ta’ insetti li tkun segwita bi tħawwil mill-ġdid jew tibdil ta’ varjetajiet b’tilqim ta’ kwalità prima u (b) miżuri oħra; billi għandhom jiġu adottati regoli għal dan id-differenzjar;
Billi għandu jkun speċifikat li biex ikun jista’ jiġi riċevut l-għola massimu il-miżuri l-aktar fundamentali għal titjib fil-kwalità għandhom jestendu għas-siġar kollha fil-qasam li jkun kopert bil-pjan;
Billi għandu jiġi mfakkar li fl-applikazzjoni tar-Regolament (KEE) Nru 790/89 il-finanzjament mill-Komunità għall-qerda ta’ insetti segwit bi tħawwil mil-ġdid ta’ tibdil ta’ varjetajiet jista’ jkopri biss dik il-parti tal-ġnien tal-frott li tista’ tkun hekk imtejba mingħajr ma jinħoloq tfixkil żejjed lill-kapital produttiv ta’ l-organizzazzjonijiet tal-produtturi;
Billi sabiex tkun tista’ tiġi ġudikata l-adattibilità tal-pjanijiet u sabiex l-iskema tkun amministrata kif jixraq, il-pjanijiet kollha sottomessi għandhom jipprovdu l-informazzjoni sħieħa dwar il-miżuri li għandhom jiġu implimentati, l-oqsma preċiżi kkonċernati u l-programm għal dan il-pjan;
Billi l-miżuri preskritti f’dan ir-Regolament huma skond l-opinjoni tal-Kunsill ta’ Tmexxija għal Frott u Ħxejjex,
ADOTTAT DAN IR-REGOLAMENT:
Artikolu 1
Ir-Regolament tal-Kummissjoni (KEE) Nru 2159/89 [5] hu emendat kif ġej:
1. Għandu jiżdied l-Artikolu 7a li ġej:
"L-Artikolu 7a
1. Il-massimu ta’ ECU 475 għal kull ettaru kif stabbilit fil-punt 1 ta’ l-Artikolu 2 tar-Regolament (KEE) Nru 790/89 għandu jitħallas għal ħames snin f’dak li għandu x’jaqsam ma oqsma li fuqhom, skond il-pjan ta’ titjib fil-kwalità u tqegħid fis-suq, is-siġar kollha tal-ġewż u tal-ħarrub għandhom jissaffew mill-insetti u siġar ġodda jitħawwlu jew iseħħ tibdil ta’ varjetajiet permezz ta’ tilqim ta’ kwalità prima.
2. Għas-snin l-oħra tal-pjan il-massimu ta’ ECU 200 kull ettaru kif stabbilit fl-aħħar inċiż tal-punt 1 ta’ l-Artikolu 2 hawn fuq imsemmi, għandu jitħallas rigward dawk l-oqsma l-oħra minbarra dawk li huma diġà koperti bl-għajuna kif imfisser fl-imsemmi paragrafu."
2. L-Artikolu 8(1) huwa sostiwit b’dan li ġej:
"1. L-organizzazzjonijiet ta’ produtturi għandhom jissottomettu abbozz tal-pjanijiet tagħhom għall-approvazzjoni mill-awtorità kompetenti mwaqqfa mill-Istat Membru fuq il-formula murija fl-Anness III flimkien mad-dokumenti kollha ta’ sostenn.
L-abbozz tal-pjan għandu jagħti dettalji eżatti tal-
- ġonna tal-frott li għandhom ikunu liberati mill-insetti u imħawwla mill-ġdid jew mibdula b’varjetà oħra permezz ta’ tilqim ta’ kwalità prima matul l-ewwel tliet snin tal-pjan u matul tliet snin oħra ta’ wara; dawn l-oqsma għandhom jiġi identifikati permezz ta’ referenza katastali jew numerazzjoni bil-lott,
- programm li jagħti d-dettalji għall-esekuzzjoni tal-miżuri varji indikati fl-Artikolu 7 għal kull sena tal-pjan, li tispeċifika s-siti involuti.
L-implementazzjoni tal-pjan ma tistax tibda qabel ma tkun approvata mill-awtorità nazzjonali kompetenti."
3. L-Anness III huwa sostitwit bl-Anness ta’ dan ir-Regolament.
Artikolu 2
Dan ir-Regolament jibda jseħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel,
fid-29 ta’ Lulju 1991.
Għall-Kummissjoni
Ray Mac Sharry
Membru tal-Kummissjoni
[1] ĠU L 118, ta’ l-20.5.1972, p. 1.
[2] ĠU L 150, tal-15.6.1991, p. 8.
[3] ĠU L 200, tat-23.7.1991, p. 1.
[4] ĠU L 85, tat-30.3.1989, p. 6.
[5] ĠU L 207, tad-19.7.1989, p. 19.
--------------------------------------------------
L-ANNESS
"L-ANNESS III
DESKRIZZJONI TAL-PJAN TA’ TITJIB TA’ KWALITÀ U TQEGĦID FIS-SUQ L-ARTIKOLU 8(1))
A. Delimitazzjoni tal-qasam ġeografiku
B. Deskrizzjoni tal-qagħada inizjali
1. Produzzjoni
- numru ta’ oqsma, art ikkultivata, medja ta’ produzzjoni kull ettaru, volum ta’ produzzjoni u l-perċentwali tal-produzzjoni nazzjonali (għandhom jingħataw figuri separati għal kull speċi u varjetà ta’ ġewż u ħarrub),
- stat tal-ġonna tal-frott (età, densità, għamla bi tlieta, tilqim, siġar oħra ta’ frott),
- infrastrutturi tekniċi ta’ esplojtazzjoni.
2. Għajnuna teknika
3. Tqegħid fis-suq
Deskrizjoni qasira tal-faċilitajiet eżistenti, tagħmir u kapaċità.
C. Potenzjal għall-produzzjoni: miri u previżjonijiet għad-disponiment
D. Għanijiet ta’ pjan f’dak li għandu x’jaqsam mas-sitwazzjoni inizjali u ħtiġiet tas-suq:
1. Produzzjoni
- qerda ta’ insetti u tħawwil mill-ġdid (varjetajiet ġodda jew tibdil b’siġar oħra tal-frott u/jew ħarrub),
- tibdil ta’ varjetà (għażla tal-varjetà u għeruq tan-nisel),
- sistemi ta’ taħriġ u ffurmar, tiswija tad-densità tal-ġonna tal-frott,
- pollinar (siġar tal-pollinar, naħal),
- tħejjija tal-ħamrija, fertilizzazzjoni u titjib (analiżi tal-ħamrija, tiswija ta’ difetti nutrizzjonali, żamma tal-fertilità),
- titjib ġenetiku (produzzjoni ta’ ibridi ġodda),
- addattazzjoni ta’ varjetajiet ġodda (ġonna tal-frott bi prova għal studju ta’ mġieba u produzzjoni),
- produzzjoni ta’ materjal attestat (mixtliet u ġonna tal-frott li jipproduċu żraġen għat-tnissil u kkupjar),
- kontroll ta’ annimali noċivi.
Il-pjan għandu jindika b’mod ċar fuq liema artijiet għandha titwettaq kull attività.
2. Assistenza teknika (ħtiġiet ta’ persunal għall-produzzjoni, taħriġ, bejgħ u amministrazzjoni).
3. Tqegħid fis-suq (xiri ta’ għodda meħtieġa għal preparazzjoni għas-suq, ippakkjar, ħażniet, komputerazzazzjoni u immaniġġjar tal-ħażniet).
E. Investiment meħtieġ
1. Stima ta’ l-ispejjeż maqsuma skond it-tip ta’ miżura u s-sena biex tiġi indikata l-unità ta’ l-ispiża ta’ kull miżura u tal-komponenti tagħha.
2. L-ispejjeż totali tal-pjan, maqsumin skond il-miżura, għal perjodu kollu.
F. Programm:
Elenka l-miżuri differenti, sezzjoni b’sezzjoni ta’ l-art, għal kull sena.
"--------------------------------------------------

Labels: 17
19
6